Bangsa ingkang dados awak-awaking kamajengan, punika inggih boten aeng manawi lajeng katuwuhan manah hambedhedheg, rumaos ing sajagad ngalela dhewe. Kabeta saking raos marem wau, tundhonipun gampil sanget angglewang dhateng watak gumunggung. Mangsuli bab kamajengan ing Amerika, sareng sampun pentog, lha kok jebul malah dharedhah, tansah pancabakah kaliyan sok sintena ingkang boten nuruti kekajenganipun. Punika wewatekanipun ingkang saged kasawang saking njawi. Hewadene ingkang kapirsanan saking lebeting praja ngamrik rika, inggih punika gesehipun kawontenan, ingkang sewau bangsa Amerika rumaos bombong manahipun lan remen ngetingal-ngetingalaken watak sarwa-sarwi jumawa katandhingaken bangsa asanes, sapunika malik mak grembyang.